חוק לתיקון פקודת התעבורה (מס' 119), התשע"ז-2017
הצעת חוק ממשלתית, הכנסת ה-20
פורסם: ספר החוקים, חוברת 2647, עמ' 1009, 2017-07-03T00:00:00+03:00

החוק התקבל בכנסת בקריאה השנייה ובקריאה השלישית ביום ד' בתמוז התשע"ז (28 ביוני 2017).

בהתאם להוראות סעיף 14טו לפקודת התעבורה, המפקח על התעבורה רשאי לתת רישיונות לקו שירות במונית ולנסיעת שירות במונית רק בתקופה קצובה שנקבעה בפקודה והוארכה מעת לעת. לפי הסעיף האמור כנוסחו לפני התיקון, תקופה זו עמדה להסתיים ביום ו' בתמוז התשע"ז (30 ביוני 2017). 

כדי לאפשר למוניות השירות להמשיך ולפעול באופן חוקי, החוק קובע כי התקופה שבה רשאי המפקח על התעבורה לתת רישיונות לקו שירות במונית ולנסיעת שירות במונית תוארך עד ליום ט"ו בשבט התשע"ח (31 בינואר 2018), כך שהרישיונות הקיימים יעמדו בתוקפם עד לאותו מועד. 
כמו כן, החוק מבטל את סעיף 14טו(ג) לפקודת התעבורה, שהסמיך את שר התחבורה והבטיחות בדרכים, בהסכמת שר האוצר ובאישור ועדת הכלכלה של הכנסת, להאריך בצו את תוקפם של הרישיונות האמורים, ובלבד שסך כל תקופות ההארכה לא יעלה על שלוש שנים. מאחר שהשר עשה שימוש בסמכותו לפי אותו סעיף, והתקופה הוארכה כבר במצטבר בשלוש שנים, אין צורך עוד בסעיף זה וניתן לבטלו.